TFG มั่นใจงบปี 65 โตตามเป้า 20% รุกขยาย “ไทยฟู้ดส์ เฟรช มาร์เก็ต” เต็มสูบ
TFG โชว์กำไร Q2/65 แตะ 1,238.49 ล้านบาท สูงสุดเป็นประวัติการณ์รับราคาขายทรงตัวในระดับสูง เดินหน้าขยายสาขา "ร้านไทยฟู้ดส์ เฟรช มาร์เก็ต" เต็มสูบมั่นใจปี 65 ผลงานโตเข้าเป้า 15-20%
TFG โชว์กำไร Q2/65 แตะ 1,238 ลบ. สูงสุดเป็นประวัติการณ์ รับราคาขายทรงตัวระดับสูง รุกขยาย "ร้านไทยฟู้ดส์ เฟรช มาร์เก็ต" เต็มสูบ ดันผลงานปี 65 โตเข้าเป้า 15-20%
17 ส.ค. 2565

นายเพชร นันทวิสัย ประธานเจ้าหน้าที่ปฏิบัติการ บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่าภาพรวมผลการดำเนินงานในงวดไตรมาส 2 ของปี 2565 มีรายได้รวม 12,476.48 ล้านบาท เพิ่มขึ้น 42.68% เทียบกับงวดเดียวกันของปีก่อน มีกำไรสุทธิ 1,238.49 ล้านบาท เพิ่มขึ้น 188.30% เทียบงวดเดียวกันของปีก่อน ซึ่งเป็นกำไรรายไตรมาสที่สูงสุดเป็นประวัติการณ์
ส่วนผลการดำเนินงานของบริษัทฯในงวด 6 เดือนแรกของปี 2565 มีรายได้รวม 22,936.59 ล้านบาท เพิ่มขึ้น 33.76% เทียบกับงวดเดียวกันของปีก่อน มีกำไรสุทธิ 1,857.01 ล้านบาท เพิ่มขึ้น 112.21% เทียบงวดเดียวกันของปีก่อน
สำหรับรายได้จากธุรกิจไก่ในไตรมาส 2 ของปี 2565 มีจำนวน 5,792.14 ล้านบาท เพิ่มขึ้น 42.54% เทียบงวดเดียวกันของปีก่อนอยู่ที่ 4,063.49 ล้านบาท โดยราคาไก่เฉลี่ยเท่ากับ 59.12 บาทต่อกิโลกรัม เพิ่มขึ้น 47.76% เทียบงวดเดียวกันของปีก่อน  ส่วนรายได้จากธุรกิจสุกร มีจำนวน 3,017.15 ล้านบาท ซึ่งราคาสุกรเฉลี่ยเท่ากับ 100.00 บาทต่อกิโลกรัม เพิ่มขึ้น 33.24% เทียบช่วงเดียวกันของปีก่อน
ขณะที่รายได้จากธุรกิจอาหารสัตว์ในไตรมาส 2 ปี 2565 มีจำนวน 1,955.69 ล้านบาท เพิ่มขึ้น 11.01% จากงวดเดียวกันของปีก่อน อยู่ที่ 1,761.72 ล้านบาท
“ปัจจัยที่สนับสนุนให้กำไรปรับตัวสูงขึ้น เนื่องจากราคาเนื้อสัตว์ทั้งไก่ และสุกรยืนสูงต่อเนื่อง ขณะที่ปริมาณการส่งออกก็ปรับตัวเพิ่มขึ้นจากความต้องการบริโภคมากขึ้น ส่วนธุรกิจร้านค้าปลีกมีผลตอบรับที่ดีสนับสนุนยอดขายเพิ่มขึ้น รวมทั้งแนวโน้มของราคาวัตถุดิบอาหารสัตว์และค่า Freight มีทิศทางลดลง ทำให้ช่วยลดภาระต้นทุนค่าใช้จ่ายได้ดี นอกจากนี้การที่บริษัทฯ เป็น Net Exporter เมื่อค่าเงินบาทอ่อนค่าในช่วงครึ่งแรกของปี 2565 จึงได้รับผลดีตามไปด้วย” นายเพชร กล่าว
ทั้งนี้ ที่ประชุมคณะกรรมการบริษัทฯ ครั้งที่ 5/2565 ได้มีมติอนุมัติจ่ายเงินปันผลระหว่างกาลให้กับผู้ถือหุ้นเป็นเงินสด ในอัตราหุ้นละ 0.10 บาท  รวมเป็นเงินปันผลทั้งสิ้น 565.40 บาท และกำหนดรายชื่อผู้ถือหุ้นที่มีสิทธิได้รับเงินปันผล (Record Date)ในวันที่ 29 สิงหาคม 2565 และกำหนดจ่ายเงินปันผลวันที่ 9 กันยายน 2565
นายเพชรกล่าวอีกว่า ภาพรวมการดำเนินธุรกิจในปี 2565 กลุ่มบริษัทฯวางเป้าหมายเติบโตประมาณ 15-20% เทียบกับปีที่ผ่านมา จากสถานการณ์โควิด-19 ที่คลี่คลาย และยังได้รับปัจจัยหนุนจากราคาขายสุกร และไก่อยู่ในระดับสูงทั้งในประเทศ และต่างประเทศ ตามดีมานด์ที่เพิ่มขึ้น ทั้งนี้ บริษัทฯได้ตั้งงบลงทุนไว้ที่ประมาณ 3.5 พันล้านบาท เพื่อลงทุนในธุรกิจสุกรทั้งในประเทศไทยและเวียดนาม รวมทั้งขยายร้านค้าปลีก
นอกจากนี้ ยังมีแผนขยายฐานรายย่อยผ่านการขยายสาขา ร้านไทยฟู้ดส์ เฟรช มาร์เก็ต เพื่อช่วยกระจายผลิตภัณฑ์ของ TFG ให้กับลูกค้ารายย่อยโดยตรง สามารถส่งต่อสินค้าคุณภาพในราคาเหมาะสม และปีนี้ตั้งเป้าจะมีสาขารวมอยู่ที่ 200 – 220 สาขา โดย ณ สิ้นเดือนมิถุนายน 2565 มีจำนวน 132 สาขา และล่าสุดมีจำนวนเพิ่มมาอยู่ที่ 159 สาขา